Document ID: 32014R0134

REGOLAMENT TA’ DELEGA TAL-KUMMISSJONI (UE) Nru 134/2014
tas-16 ta’ Diċembru 2013
li jissupplimenta r-Regolament (UE) Nru 168/2013 tal-Parlament Ewropew u tal-Kunsill fir-rigward tar-rekwiżiti tal-prestazzjoni ambjentali u tal-prestazzjoni tal-unità tal-propulsjoni, u li jemenda l-Anness V tiegħu
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 168/2013 tal-Parlament Ewropew u tal-Kunsill tal-15 ta' Jannar 2013 dwar l-approvazzjoni u s-sorveljanza fis-suq tal-vetturi b’żewġ jew tliet roti u tal-kwadriċikli (1), u b’mod partikolari l-Artikolu 18(3), l-Artikolu 23(12), l-Artikolu 24(3) u l-Artikolu 74 tiegħu,
Billi:
(1)
It-terminu “vetturi tal-kategorija L” ikopri firxa wiesgħa ta’ tipi ta’ vetturi ħfief b’żewġ, tliet jew erba’ roti, pereżempju roti motorizzati, mopeds b’żewġ jew tliet roti, muturi b’żewġ jew tliet roti, muturi bis-side-cars u vetturi ħfief b’erba’ roti (kwadriċikli), bħal quads għat-triq, il-quads u kwadrimobbli adatti għal kull tip ta' terren.
(2)
Ir-Regolament (UE) Nru 168/2013 jipprevedi l-possibbiltà li r-regolamenti tal-Kummissjoni Ekonomika għall-Ewropa tan-Nazzjonijiet Uniti (NU/KEE) jiġu applikati għall-finijiet tal-approvazzjoni sħiħa tat-tip għall-vetturi tal-UE. Skont dak ir-Regolament, l-approvazzjoni tat-tip skont ir-regolamenti tan-NU/KEE li japplikaw fuq bażi obbligatorja titqies bħala approvazzjoni tat-tip tal-KE.
(3)
L-applikazzjoni obbligatorja tar-regolamenti tan-NU/KEE tgħin biex ma jkunx hemm duplikazzjoni mhux biss tar-rekwiżiti tekniċi iżda wkoll tal-proċeduri ta’ ċertifikazzjoni u tal-proċeduri amministrattivi. Barra minn hekk, l-approvazzjoni tat-tip li hija direttament ibbażata fuq standards maqbula fuq livell internazzjonali tista’ ttejjeb l-aċċess għas-suq fil-pajjiżi terzi, b’mod partikolari dawk li huma partijiet kontraenti għall-Ftehim tal-Kummissjoni Ekonomika għall-Ewropa tan-Nazzjonijiet Uniti dwar l-adozzjoni ta’ preskrizzjonijiet tekniċi uniformi għall-vetturi bir-roti, it-tagħmir u l-parts li jistgħu jintramaw u/jew jintużaw fuq vetturi bir-roti u l-kondizzjonijiet għar-rikonoxximent reċiproku tal-approvazzjonijiet mogħtija abbażi ta’ dawn il-preskrizzjonijiet (“Il-Ftehim Rivedut tal-1958”), bl-adeżjoni tal-Unjoni permezz tad-Deċiżjoni tal-Kunsill Nru 97/836/KE (2), u b’hekk issaħħaħ il-kompetittività tal-industrija tal-Unjoni. Madankollu, sal-lum ir-regolamenti disponibbli tan-NU/KEE huma jew skaduti jew ma jeżistux, u għalhekk qed jiġu riveduti jew aġġornati skont il-progress tekniku.
(4)
Għaldaqstant, ir-Regolament (UE) Nru 168/2013 jipprovdi għar-revoka ta’ bosta direttivi dwar l-approvazzjoni tal-vetturi tal-kategorija L, is-sistemi, il-komponenti u l-unitajiet tekniċi separati tagħhom intiżi għal dawk il-vetturi fl-oqsma tar-rekwiżiti tal-prestazzjoni ambjentali u tal-prestazzjoni tal-unità tal-propulsjoni. Għall-finijiet tal-approvazzjoni tat-tip tal-UE dawk id-direttivi għandhom l-ewwel jiġu sostitwiti bid-dispożizzjonijiet ta' dan ir-Regolament. Għall-medda ta' żmien twil, meta jintemm il-proċess ta' reviżjoni fuq il-livell tan-NU, għandhom isiru disponibbli regoli ekwivalenti tan-NU/KEE, u b'hekk ikun possibbli li t-test ta' dan ir-Regolament jiġi sostitwit billi ssir referenza għal dawk ir-regolamenti tan-NU/KEE.
(5)
B’mod partikolari, ir-regolament tan-NU/KEE Nru 41 dwar l-emissjonijiet tal-ħsejjes tal-muturi tal-kategoriji L3e u L4e ġie aġġornat skont il-progress tekniku fl-2011. Għalhekk, ir-regolament tan-NU/KEE Nru 41 għandu jsir obbligatorju fil-leġiżlazzjoni tal-UE dwar l-approvazzjoni tat-tip u jissostitwixxi l-Anness III tal-Kapitolu 9 tad-Direttiva 97/24/KE (3) sabiex il-muturi jkunu konformi ma’ sett wieħed biss ta’ rekwiżiti marbuta mal-ħsejjes tal-muturi, li huma aċċettati globalment mill-partijiet kontraenti għall-Ftehim Rivedut tal-1958. Ir-regolament tan-NU/KEE Nru 85 dwar il-kejl tal-potenza netta tal-muturi elettriċi għandu wkoll isir obbligatorju bl-istess objettiv ta’ rikonoxximent reċiproku bejn il-partijiet kontraenti għall-Ftehim Rivedut tal-1958 fil-qasam tar-rekwiżiti tal-prestazzjoni tal-unità tal-propulsjoni għall-muturi elettriċi.
(6)
Il-passi ambjentali tal-Euro 4 u 5 huma tali miżuri mfassla sabiex inaqqsu l-emissjonijiet ta’ materja partikulata u ta’ prekursuri tal-ożonu, bħalma huma l-ossidi tan-nitroġenu u l-idrokarburi. Hemm bżonn ta’ tnaqqis konsiderevoli fl-emissjonijiet tal-idrokarburi mill-vetturi tal-kategorija L sabiex tittejjeb il-kwalità tal-arja u tintlaħaq il-konformità tas-sistema tal-egżost li tingħata l-approvazzjoni tat-tip għal sistema mal-valuri limiti għat-tniġġis, mhux biss direttament sabiex jitnaqqsu b’mod sinjifikanti l-emissjonijiet tal-idrokarburi sproporzjonalment għolja tal-egżost u tal-evaporazzjoni minn dawn il-vetturi, iżda wkoll sabiex jitnaqqsu l-livelli tal-partikoli volatili f’żoni urbani u possibbilment ukoll l-ismogg.
(7)
Waħda mill-miżuri kontra l-emissjonijiet eċċessivi tal-idrokarburi mill-vetturi tal-kategorija L hija intiża sabiex tillimita l-emissjonijiet evaporattivi għal-limiti tal-massa tal-idrokarburi stipulati fl-Anness VI(c) tar-Regolament (UE) Nru 168/2013. Għal dan il-għan, għandu jitwettaq test tat-tip IV fl-approvazzjoni tat-tip sabiex jitkejlu l-emissjonijiet evaporattivi ta’ vettura. Wieħed mir-rekwiżiti tat-test SHED (id-Determinazzjoni tal-Emissjonijiet evaporattivi f’Ambjent Issiġillat) tat-tip IV huwa li jitwaħħal kontenitur tal-karbonju li jkun ġie mgħoddi minn proċess rapidu ta’ tiqdim jew inkella jiġi applikat fattur ta’ deterjorazzjoni ta’ sustanzi addittivi meta jitwaħħal kontenitur tal-karbonju li jkun “degreened”. Għandu jiġi investigat fl-istudju dwar l-effetti ambjentali msemmi fl-Artikolu 23(4) tar-Regolament (UE) Nru 168/2013 jekk huwiex kost-effiċjenti jew le li dan il-fattur ta’ deterjorazzjoni jinżamm bħala alternattiva għat-twaħħil ta’ kontenitur tal-karbonju rappreżentattiv u li jkun ġie mgħoddi minn proċess rapidu ta’ tiqdim. Jekk ir-riżultat tal-istudju juri li dan il-metodu mhuwiex kost-effiċjenti, għandha tiġi ppreżentata proposta fi żmien adegwat sabiex din l-alternattiva titħassar u għandha ssir applikabbli wara l-pass tal-Euro 5.
(8)
Hemm bżonn ta’ metodu standardizzat għall-kejl tal-effiċjenza enerġetika (il-konsum tal-fjuwil jew tal-enerġija, l-emissjonijiet tad-dijossidu tal-karbonju, kif ukoll il-medda elettrika) tal-vetturi sabiex jiġi żgurat li ma jitfaċċa ebda ostakolu tekniku għall-kummerċ bejn l-Istati Membri, kif ukoll sabiex jiġi żgurat li l-klijenti u l-utenti jiġu pprovduti b’informazzjoni preċiża u oġġettiva.
(9)
Il-metodi użati għall-kejl tal-prestazzjoni tal-unità tal-propulsjoni, fosthom il-veloċità massima tad-disinn tal-vettura, it-torque massimu u l-potenza kontinwa massima totali tal-vetturi tal-kategorija L, jistgħu jvarjaw minn Stat Membru għal ieħor u dan jista’ jikkostitwixxi ostakoli għall-kummerċ fi ħdan l-Unjoni. Għaldaqstant, jeħtieġ li jitfasslu rekwiżiti armonizzati għall-metodi li jintużaw għall-kejl tal-prestazzjoni tal-unità tal-propulsjoni tal-vetturi tal-kategorija L sabiex l-approvazzjoni tal-vetturi, tas-sistemi, tal-komponenti jew tal-unitajiet tekniċi separati tkun tista’ tiġi applikata għal kull tip ta’ vettura simili.
(10)
Ir-rekwiżiti ambjentali jew tas-sigurtà funzjonali jeħtieġu restrizzjonijiet fuq il-manipulazzjoni ta’ ċerti tipi ta’ vetturi tal-kategorija L. Sabiex jiġu evitati l-ostakoli għall-manutenzjoni u għaż-żamma tal-vetturi li jsiru mis-sidien tal-vettura, dawn ir-restrizzjonijiet għandhom ikunu limitati strettament għall-manipulazzjoni li timmodifika b’mod sinjifikanti l-prestazzjoni ambjentali u l-prestazzjoni tal-unità tal-propulsjoni tal-vettura u s-sigurtà funzjonali b’mod dannuż. Minħabba li l-manipulazzjoni dannuża tas-sistema tal-motopropulsjoni (powertrain) tal-vettura taffettwa kemm il-prestazzjoni ambjentali kif ukoll il-prestazzjoni tas-sigurtà funzjonali, ir-rekwiżiti ddettaljati rigward il-prestazzjoni tal-unità tal-propulsjoni u rigward it-tnaqqis tal-istorbju stabbiliti f'dan ir-Regolament għandhom jintużaw bħala referenza għall-infurzar tal-prevenzjoni tal-manipulazzjoni tas-sistema tal-motopropulsjoni.
(11)
Il-Parti A tal-Anness V tar-Regolament (UE) Nru 168/2013 tirreferi għat-tmien tipi ta’ testijiet li jippermettu li l-valutazzjoni tal-prestazzjoni ambjentali tal-vettura tal-kategorija L tiġi approvata. Huwa xieraq li jiġu stabbiliti rekwiżiti ddettaljati dwar it-testijiet f’dan l-att delegat, kif ukoll li l-Anness V (A) tar-Regolament (UE) Nru 168/2013 jiġi emendat billi l-limiti tat-testijiet maqbula mill-Kunsill u mill-Parlament Ewropew jiġu marbuta mar-rekwiżiti tekniċi u l-proċeduri tal-ittestjar iddettaljati li huma stabbiliti f’dan ir-Regolament. Referenza għar-rekwiżiti u l-proċeduri tal-ittestjar iddettaljati stabbiliti f'dan ir-Regolament għandha tiddaħħal fil-Parti A tal-Anness V tar-Regolament (UE) Nru 168/2013 permezz tal-emendi stabbiliti fl-Anness XII ta' dan ir-Regolament.
ADOTTAT DAN IR-REGOLAMENT:
KAPITOLU I
SUĠĠETT U DEFINIZZJONIJIET
Artikolu 1
Suġġett
Dan ir-Regolament jistabbilixxi r-rekwiżiti tekniċi u l-proċeduri tal-ittestjar iddettaljati fir-rigward tal-prestazzjoni ambjentali u tal-prestazzjoni tal-unità tal-propulsjoni għall-approvazzjoni tal-vetturi tal-kategorija L u s-sistemi, il-komponenti u l-unitajiet tekniċi separati intiżi għal dawn il-vetturi skont ir-Regolament (UE) Nru 168/2013, filwaqt li jistabbilixxi lista ta’ regolamenti tan-NU/KEE u emendi għalihom.
Artikolu 2
Definizzjonijiet
Għandhom japplikaw id-definizzjonijiet tar-Regolament (UE) Nru 168/2013. Barra minn hekk, għandhom japplikaw ukoll id-definizzjonijiet li ġejjin:
(1)
“WMTC, stadju 1” jirreferi għaċ-Ċiklu Dinji armonizzat tal-Ittestjar tal-Muturi kif stipulat fir-Regolament Tekniku Globali Nru 2 tan-NU/KEE (4), li jintuża bħala ċiklu tal-ittestjar tal-emissjonijiet tat-tip I alternattiv għaċ-Ċiklu tas-Sewqan Ewropew mill-2006 għat-tipi ta’ muturi tal-kategorija L3e;
(2)
“WMTC, stadju 2” jirreferi għaċ-Ċiklu Dinji armonizzat tal-Ittestjar tal-Muturi kif stipulat fir-Regolament Tekniku Globali Nru 2 tan-NU/KEE (5), li jintuża bħala ċ-ċiklu obbligatorju tal-ittestjar tal-emissjonijiet tat-tip I fl-approvazzjoni tal-vetturi tas-(sub)kategoriji L3e, L4e, L5e-A u L7e-A konformi mal-Euro 4;
(3)
“WMTC, stadju 3” jirreferi għad-WMTC rivedut imsemmi fl-Anness VI(A) tar-Regolament (UE) Nru 168/2013 u huwa ugwali għaċ-Ċiklu Dinji armonizzat tal-Ittestjar tal-Muturi kif stipulat fir-Regolament Tekniku Globali emendat Nru 2 tan-NU/KEE (6) u adattat għall-vetturi b’veloċità massima baxxa tad-disinn tal-vettura, li jintuża bħala ċ-ċiklu obbligatorju tal-ittestjar tal-emissjonijiet tat-tip I fl-approvazzjoni tal-vetturi tal-kategorija L konformi mal-Euro 5;
(4)
“veloċità massima tad-disinn tal-vettura” tfisser il-veloċità massima ddeterminata skont l-Artikolu 15 ta' dan ir-Regolament;
(5)
“emissjonijiet tal-egżost” tfisser l-emissjonijiet ta’ sustanzi f’forma ta’ gass li jniġġsu u materja partikulata mill-egżost tal-vettura;
(6)
“filtru tal-materja partikulata” tfisser apparat li jiffiltra mwaħħal fis-sistema tal-egżost ta’ vettura sabiex inaqqas il-materja partikulata mill-fluss tal-egżost;
(7)
“miżmuma u użata tajjeb” tfisser li meta tiġi magħżula vettura tat-test, din tissodisfa l-kriterji fir-rigward ta’ livell tajjeb ta’ manutenzjoni u użu normali skont ir-rakkomandazzjonijiet tal-manifattur tal-vettura għall-aċċettazzjoni tal-vettura tat-test ta' dan it-tip;
(8)
‘il-fjuwil li teħtieġ il-magna’ tfisser it-tip ta’ fjuwil li normalment jintuża mill-magna:
(a)
petrol (E5);
(b)
gass likwifikat miż-żejt (LPG);
(c)
NG/bijometanu (gass naturali);
(d)
jew petrol (E5) jew LPG;
(e)
jew petrol (E5) jew NG/bijometanu;
(f)
fjuwil tad-diżil (B5);
(g)
taħlita ta’ etanol (E85) u petrol (E5) (fleksfjuwil);
(h)
taħlita ta’ bijodiżil u diżil (B5) (fleksfjuwil);
(i)
idroġenu (H2) jew taħlita (H2NG) ta’ NG/bijometanu u idroġenu;
(j)
jew petrol (E5) jew idroġenu (b’żewġ fjuwils);
(9)
“approvazzjoni tat-tip għall-prestazzjoni ambjentali” ta’ vettura tfisser l-approvazzjoni ta’ tip, varjant jew verżjoni ta’ vettura fir-rigward tal-kondizzjonijiet li ġejjin:
(a)
li tkun konformi mal-Partijiet A u B tal-Anness V tar-Regolament (UE) Nru 168/2013;
(b)
li taqa’ f'familja ta’ propulsjoni waħda skont il-kriterji stabbiliti fl-Anness XI.
(10)
“tip ta’ vettura fir-rigward tal-prestazzjoni ambjentali” tfisser sett ta’ vetturi tal-kategorija L li ma jvarjawx minn xulxin f'dawn l-aspetti li ġejjin:
(a)
l-inerzja ekwivalenti ddeterminata fir-rigward tal-massa ta’ referenza, skont l-Appendiċijiet 5, 7 jew 8 għall-Anness II;
(b)
il-karatteristiċi tal-propulsjoni stabbiliti fl-Anness XI rigward il-familja tal-propulsjoni;
(11)
“sistema b'riġenerazzjoni perjodika” tfisser apparat għall-kontroll tat-tniġġis, bħal konvertitur katalitiku, filtru għall-materja partikulata jew kwalunkwe apparat għall-kontroll tat-tniġġis ieħor li jeħtieġ proċess ta’ riġenerazzjoni perjodika f’inqas minn 4 000 km tat-tħaddim normali tal-vettura;
(12)
“vettura li tuża fjuwil alternattiv” tfisser vettura ddisinjata biex taħdem b’mill-inqas tip wieħed ta’ fjuwil li jkun jew f’forma ta’ gass u f’temperatura u pressjoni atmosferiċi, jew inkella li jkun sostanzjalment derivat minn żejt mhux minerali;
(13)
“vettura li tuża fleksfjuwil H2NG” tfisser vettura li tuża fleksfjuwil u li hija ddisinjata biex taħdem b’taħlitiet differenti ta’ idroġenu u gass naturali jew bijometanu;
(14)
“vettura tal-oriġini” tfisser vettura li hija rappreżentattiva ta’ familja ta’ propulsjoni stabbilita fl-Anness XI;
(15)
“tip ta’ apparat għall-kontroll tat-tniġġis” tfisser kategorija ta’ apparati għall-kontroll tat-tniġġis li jintużaw għall-kontroll ta' emissjonijiet tat-tniġġis u li ma jvarjawx fil-prestazzjoni ambjentali u fil-karatteristiċi tad-disinn essenzjali tagħhom;
(16)
“konvertitur katalitiku” tfisser apparat għall-kontroll tat-tniġġis mill-emissjonijiet li jikkonverti prodotti inċidentali tossiċi tal-kombustjoni fl-egżost ta’ magna f’sustanzi inqas tossiċi permezz ta’ reazzjonijiet kimiċi katalizzati;
(17)
“tip ta’ konvertitur katalitiku” tfisser kategorija ta’ konvertituri katalitiċi li ma jvarjawx f'dawn l-aspetti li ġejjin:
(a)
in-numru ta’ substrati miksija, struttura u materjal;
(b)
it-tip ta’ attività katalitika (ossidazzjoni, three-way, jew ta' xi tip ieħor ta' attività katalitika);
(c)
il-volum, il-proporzjon tal-erja frontali u t-tul tas-substrat;
(d)
il-kontenut tal-materjal ta’ konvertitur katalitiku;
(e)
il-proporzjon tal-materjal ta’ konvertitur katalitiku;
(f)
id-densità taċ-ċelloli;
(g)
id-dimensjonijiet u l-forma;
(h)
il-protezzjoni termali;
(i)
manifold tal-egżost inseparabbli, konvertitur katalitiku u muffler integrat fis-sistema tal-egżost ta’ vettura jew unitajiet separabbli tas-sistema tal-egżost li jistgħu jinbidlu;
(18)
“massa ta’ referenza” tfisser il-massa ta’ vettura tal-kategorija L lesta biex tibda taħdem stabbilita skont l-Artikolu 5 tar-Regolament (UE) Nru 168/2013 miżjuda bil-massa tas-sewwieq (75 kg) u, jekk applikabbli, miżjuda mal-massa tal-batterija tal-propulsjoni;
(19)
“sistema tal-mototrasmissjoni” tfisser il-parti tas-sistema tal-motopropulsjoni wara l-output unità(jiet) tal-propulsjoni, magħmula, jekk applikabbli, mill-clutches tal-konvertitur tat-torque, it-trasmissjoni u l-kontroll tagħha, jew ix-xaft tat-trasmissjoni jew belt drive jew chain drive, id-differentials, il-final drive u d-driven wheel tyre (radius);
(20)
“sistema stop-start” tfisser waqfien u startjar awtomatiku tal-unità tal-propulsjoni sabiex jitnaqqas il-ħin tal-vettura bil-magna mhux ingranata, u b’hekk jonqsu kemm il-konsum tal-fjuwil, kif ukoll l-emissjonijiet tas-sustanzi li jniġġsu u tas-CO2 mill-vettura;
(21)
“softwer tas-sistema tal-motopropulsjoni” tfisser sett ta’ algoritmi kkonċernati bit-tħaddim tas-sistemi ta’ pproċessar tad-dejta tal-unitajiet ta' kontroll tas-sistema tal-motopropulsjoni, tal-unitajiet ta' kontroll tal-propulsjoni jew tal-unitajiet ta' kontroll tas-sistema tal-mototrasmissjoni (drivetrain), li jinkludi sekwenza f’ordni ta’ struzzjonijiet li jbiddlu l-istat tal-unitajiet ta' kontroll;
(22)
“kalibrazzjoni tas-sistema tal-motopropulsjoni” tfisser l-applikazzjoni ta’ sett speċifiku ta’ data maps u parametri użati mis-softwer tal-unità ta’ kontroll għall-aġġustamenttal-kontroll tal-unità/jiet tal-propulsjoni jew tas-sistema tal-mototrasmissjoni, tas-sistema tal-motopropulsjoni tal-vettura;
(23)
“unità ta’ kontroll tas-sistema tal-motopropulsjoni” tfisser unità ta’ kontroll ikkombinata tal-magna/i tal-kombustjoni, tal-muturi ta’ trazzjoni elettrika jew tas-sistemi tas-sistema tal-mototrasmissjoni li tinkludi t-trasmissjoni jew il-klaċċ;
(24)
“unità ta’ kontroll tal-magna” tfisser il-kompjuter abbord li jikkontrolla l-magna/i tal-vettura parzjalment jew kompletament;
(25)
“unità ta’ kontroll tas-sistema tal-mototrasmissjoni” tfisser il-kompjuter abbord li jikkontrolla s-sistema tal-mototrasmissjoni tal-vettura parzjalment jew kompletament;
(26)
“sensur” tfisser konvertitur li jkejjel kwantità fiżika jew stat fiżiku u jikkonvertih/a f’sinjal elettriku li jintuża bħala input fl-unità ta’ kontroll;
(27)
“attwatur” tfisser konvertitur ta’ sinjal ta’ output minn unità ta’ kontroll f’mozzjoni, sħana jew stat fiżiku ieħor għall-kontroll tas-sistema tal-motopropulsjoni, tal-magna/i jew tas-sistema tal-mototrasmissjoni;
(28)
“karburatur” tfisser apparat li jħallat il-fjuwil u l-arja f’taħlita li tista’ tinħaraq f’magna ta’ kombustjoni;
(29)
“scavenging port” tfisser konnettur bejn il-crankcase u l-kompartiment tal-kombustjoni ta’ magna two-stroke li permezz tiegħu ċ-ċarġ tal-arja friska, tal-fjuwil u tat-taħlita taż-żejt tal-lubrikazzjoni tidħol fil-kompartiment tal-kombustjoni;
(30)
“sistema ta’ intake tal-arja” tfisser sistema komposta minn komponenti li jippermettu ċ-ċarġ tal-arja friska jew it-taħlita ta’ arja u fjuwil jidħlu fil-magna u tinkludi, jekk jitwaħħlu, il-filtru tal-arja, il-pajpijiet tad-dħul, ir-resonator(s), it-throttle body u l-manifold tad-dħul ta’ magna;
(31)
“turboċarġer” tfisser kompressur ċentrifugali mħaddem b’turbina tal-gassijiet tal-egżost li jsaħħaħ l-ammont ta’ ċarġ ta’ arja fil-magna tal-kombustjoni, biex b’hekk tiżdied il-prestazzjoni tal-propulsjoni;
(32)
“superċarġer” tfisser kompressur tad-dħul tal-arja użat għall-induzzjoni sforzata ta’ magna tal-kombustjoni, biex b’hekk tiżdied il-prestazzjoni tal-unità tal-propulsjoni;
(33)
“ċellola tal-fjuwil” tfisser konvertitur tal-enerġija kimika mill-idroġenu f’enerġija elettrika għall-propulsjoni tal-vettura;
(34)
“crankcase” tfisser l-ispazji fil-magna jew barra mill-magna li huma konnessi mat-tank taż-żejt permezz ta’ kanali interni jew esterni li minnhom jistgħu joħorġu l-gassijiet u l-fwar;
(35)
“test tal-permeabbiltà” tfisser l-ittestjar tat-telf mill-ħitan tal-kontenitur tal-materjal mhux metalliku għall-ħażna tal-fjuwil u l-prekondizzjonament tal-kontenitur tal-materjal mhux metalliku għall-ħażna tal-fjuwil qabel l-ittestjar tal-ħażna tal-fjuwil skont in-Numru C8 tal-Anness II tar-Regolament (UE) Nru 168/2013;
(36)
“permeazzjoni” tfisser it-telf mill-ħitan tas-sistemi tal-ħażna u l-kunsinna tal-fjuwil, li ġeneralment tiġi ttestjata billi jiġi ddeterminat it-telf tal-piż;
(37)
“evaporazzjoni” tfisser it-telf minħabba l-evaporazzjoni mill-ħażna tal-fjuwil, mis-sistema tal-kunsinna tal-fjuwil u minn sorsi oħrajn li permezz tagħhom l-idrokarburi jidħlu fl-atmosfera;
(38)
“akkumulazzjoni tal-kilometraġġ” tfisser vettura ta’ test rappreżentattiva jew flotta ta’ vetturi ta’ test rappreżentattivi li jsuqu distanza definita minn qabel kif stabbilit fil-punti (a) u (b) tal-Artikolu 23(3) tar-Regolament (UE) Nru 168/2013 skont ir-rekwiżiti tal-ittestjar tal-Anness VI ta’ dan ir-Regolament;
(39)
“sistema tal-motopropulsjoni elettrika” tfisser sistema li tikkonsisti minn apparat wieħed jew aktar għall-ħażna tal-enerġija elettrika, bħall-batterija, il-flajwils elettromekkaniċi, is-superkapaċitaturi jew apparati oħra, apparat wieħed jew aktar għall-kondizzjonament tal-enerġija elettrika u magna elettrika waħda jew aktar għall-konverżjoni tal-enerġija elettrika maħżuna f’enerġija mekkanika li titwassal fir-roti għall-propulsjoni tal-vettura;
(40)
“medda elettrika”, tfisser id-distanza li l-vetturi li jaħdmu b'sistema tal-motopropulsjoni elettrika biss jew b'sistema tal-motopropulsjoni elettrika ibrida bi ċċarġjar mhux fuq il-vettura, jistgħu jinsaqu bl-elettriku fuq batterija waħda li tkun iċċarġjata kollha jew permezz ta’ apparat ieħor għall-ħażna tal-enerġija elettrika, imkejla skont il-proċedura stabbilita fl-Appendiċi 3.3 tal-Anness VII;
(41)
“medda OVC” tfisser id-distanza totali koperta matul ċikli kkombinati sħaħ sakemm tinħela l-enerġija ttrasferita mill-iċċarġjar estern tal-batterija (jew permezz ta’ apparat ieħor għall-ħażna tal-enerġija elettrika), imkejla skont il-proċedura deskritta fl-Appendiċi 3.3 tal-Anness VII;
(42)
“il-veloċità massima ta’ vettura għal tletin minuta” tfisser il-veloċità massima li kapaċi tilħaq vettura mkejla matul 30 minuta bħala riżultat tal-qawwa tal-batterija għal 30 minuta stabbilita fir-regolament tan-NU/KEE Nru 85;
(43)
“approvazzjoni tat-tip għall-prestazzjoni tal-unità tal-propulsjoni” ta’ vettura tfisser l-approvazzjoni ta’ tip, varjant jew verżjoni ta’ vettura fir-rigward tal-prestazzjoni tal-unitajiet tal-propulsjoni f’dak li għandu x’jaqsam mal-kondizzjonijiet li ġejjin:
(a)
il-veloċità massima tad-disinn tal-vettura;
(b)
it-torque nominali kontinwu massimu jew it-torque nett massimu;
(c)
il-qawwa nominali kontinwa massima jew il-qawwa netta massima;
(d)
it-torque u l-qawwa totali massimi fil-każ ta’ applikazzjoni ibrida.
(44)
“tip ta’ propulsjoni” tfisser l-unitajiet tal-propulsjoni li l-karatteristiċi tagħhom ma jvarjaw f’ebda aspett fundamentali fir-rigward tal-veloċità massima tad-disinn tal-vettura, il-qawwa netta massima, il-qawwa nominali kontinwa massima u t-torque massimu;
(45)
“qawwa netta” tfisser il-qawwa disponibbli fuq il-bank tat-test fl-aħħar tal-krankxaft jew ta’ komponent ekwivalenti tal-unità tal-propulsjoni fil-veloċitajiet tat-tidwir imkejla mill-manifattur waqt l-approvazzjoni tat-tip, flimkien mal-aċċessorji elenkati fit-Tabelli Ap2.1-1 jew Ap2.2-1 tal-Appendiċi 2 tal-Anness X, b’kunsiderazzjoni tal-effiċjenza tal-gerboks fejn il-qawwa netta tkun tista’ titkejjel biss bil-gerboks imwaħħla mal-propulsjoni;
(46)
“qawwa netta massima” tfisser l-output tal-qawwa netta massima minn unitajiet tal-propulsjoni li jinkludu magna tal-kombustjoni waħda jew aktar, imkejla bit-tħaddim tal-magna b'tagħbija sħiħa;
(47)
“torque massimu” tfisser il-valur tat-torque massimu mkejjel bit-tħaddim tal-magna b'tagħbija sħiħa;
(48)
“aċċessorji” tfisser l-apparat u t-tagħmir kollha elenkati fit-Tabella Ap2.1-1 jew Ap2.2-1 tal-Anness X.
KAPITOLU II
L-OBBLIGI TAL-MANIFATTUR FIR-RIGWARD TAL-PRESTAZZJONI AMBJENTALI TAL-VETTURI
Artikolu 3
Ir-rekwiżiti ta’ twaħħil u dimostrazzjoni relatati mal-prestazzjoni ambjentali ta' vetturi tal-kategorija L
1. Il-manifattur għandu jarma l-vetturi tal-kategorija L b’sistemi, komponenti u unitajiet tekniċi separati li jaffettwaw il-prestazzjoni ambjentali ta’ vettura u li jiġu ddisinjati, jinbnew u jintramaw b’tali mod li jippermettu li l-vettura waqt l-użu normali u waqt li ssirilha manutenzjoni skont il-preskrizzjonijiet tal-manifattur tikkonforma mar-rekwiżiti tekniċi ddettaljati u mal-proċeduri tal-ittestjar ta' dan ir-Regolament.
2. Il-manifattur għandu juri lill-awtorità tal-approvazzjoni, permezz ta’ test b’dimostrazzjoni fiżika, li l-vetturi tal-kategorija L magħmula disponibbli fis-suq, irreġistrati jew li jidħlu fis-servizz fl-Unjoni huma konformi mar-rekwiżiti tekniċi ddettaljati u mal-proċeduri tal-ittestjar fir-rigward tal-prestazzjoni ambjentali ta' dawn il-vetturi stabbiliti fl-Artikoli 5 sa 15.
3. Meta l-manifattur jimmodifika l-karatteristiċi tas-sistema ta’ tnaqqis tal-emissjonijiet jew il-prestazzjoni ta’ kwalunkwe wieħed mill-komponenti rilevanti għall-emissjonijiet wara t-tqegħid fis-suq tat-tip ta’ vettura approvata fir-rigward tal-prestazzjoni ambjentali, il-manifattur għandu jirrapporta dwar dan lill-awtorità tal-approvazzjoni mingħajr dewmien. Il-manifattur għandu jipprovdi evidenza lill-awtorità tal-approvazzjoni li l-karatteristiċi mibdula tas-sistema ta’ tnaqqis tal-emissjonijiet jew tal-komponenti ma jirriżultawx fi prestazzjoni ambjentali agħar minn dak muri fl-approvazzjoni tat-tip.
4. Il-manifattur għandu jiżgura li l-ispare parts u l-apparat li huma disponibbli fis-suq jew li qegħdin jidħlu fis-servizz fl-Unjoni jkunu konformi mar- rekwiżiti tekniċi ddettaljati u mal-proċeduri tal-ittestjar fir-rigward tal-prestazzjoni ambjentali tal-vetturi msemmija f’dan ir-Regolament. Vettura approvata tal-kategorija L mgħammra b’tali spare part jew apparat għandha tissodisfa l-istess rekwiżiti tal-ittestjar u valuri limiti tal-prestazzjoni bħal vettura mgħammra b’parts jew apparat oriġinali li jissodisfaw ir-rekwiżiti tar-reżistenza sa u inklużi dawk stabbiliti fl-Artikolu 22(2), l-Artikolu 23 u l-Artikolu 24 tar-Regolament (UE) Nru 168/2013.
5. Il-manifattur għandu jiżgura li l-proċeduri tal-approvazzjoni tat-tip għall-verifikazzjoni tal-konformità tal-produzzjoni jiġu segwiti fir-rigward tar-rekwiżiti ddettaljati tal-prestazzjoni ambjentali u tal-prestazzjoni tal-unità tal-propulsjoni stabbiliti fl-Artikolu 33 tar-Regolament (UE) Nru 168/2013 u fin-Numru C3 tal-Anness II.
6. Il-manifattur għandu jissottometti lill-awtorità tal-approvazzjoni deskrizzjoni tal-miżuri meħuda għall-prevenzjoni tal-manipulazzjoni tas-sistema ta’ ġestjoni tas-sistema tal-motopropulsjoni, inklużi l-kompjuters li jikkontrollaw il-prestazzjoni ambjentali u l-prestazzjoni tal-unità tal-propulsjoni skont in-Numru C1 tal-Anness II tar-Regolament (UE) Nru 168/2013.
7. Għall-applikazzjonijiet ibridi jew l-applikazzjonijiet mgħammra b’sistema ta’ stop-start, il-manifattur għandu jinstalla fuq il-vettura “modalità ta’ servizz” li tagħmilha possibbli, soġġetta għal ittestjar jew spezzjoni tal-prestazzjoni ambjentali u tal-prestazzjoni tal-unità tal-propulsjoni, li l-vettura tkompli taħdem kontinwament bil-magna li tikkonsma l-fjuwil. Fejn tali spezzjoni jew test jirrikjedu proċedura speċjali, din għandha tiġi spjegata fid-dettall fil-manwal dwar is-servizz (jew b’mezzi ekwivalenti). Dik il-proċedura speċjali ma għandhiex teħtieġ l-użu ta’ tagħmir speċjali għajr dak ipprovdut mal-vettura.
Artikolu 4
L-applikazzjoni tar-regolamenti tan-NU/KEE
1. Ir-regolamenti tan-NU/KEE u l-emendi għalihom stabbiliti fl-Anness I ta' dan ir-Regolament għandhom japplikaw għall-approvazzjoni tat-tip tal-prestazzjoni ambjentali u tal-prestazzjoni tal-unità tal-propulsjoni.
2. Il-vetturi b’veloċità massima tad-disinn tagħhom ta’ 25 km fis-siegħa għandhom jissodisfaw ir-rekwiżiti rilevanti kollha tar-regolamenti tan-NU/KEE li huma applikabbli għall-vetturi b’veloċità massima ddisinjata għalihom ta’ 25 km fis-siegħa.
3. Ir-referenzi għall-vetturi tal-kategoriji L1, L2, L3, L4, L5, L6 u L7 fir-regolamenti tan-NU/KEE għandhom jinftiehmu bħala referenzi għall-vetturi tal-kategoriji L1e, L2e, L3e, L4e, L5e, L6e u L7e rispettivament skont dan ir-Regolament, inklużi kwalunkwe sub-kategoriji.
Artikolu 5
Speċifikazzjonijiet tekniċi, rekwiżiti u proċeduri tal-ittestjar fir-rigward tal-prestazzjoni ambjentali ta' vetturi tal-kategorija L
1. Il-proċeduri tal-ittestjar għall-prestazzjoni ambjentali u għall-prestazzjoni tal-unità tal-propulsjoni għandhom jitwettqu skont ir-rekwiżiti tal-ittestjar stabbiliti f’dan ir-Regolament.
2. Il-proċeduri tal-ittestjar għandhom jitwettqu mill-awtorità tal-approvazzjoni jew għandha tixhed għalihom l-istess awtorità jew, jekk ikunu awtorizzati mill-awtorità tal-approvazzjoni, għandhom jitwettqu mis-servizz tekniku. Il-manifattur għandu jagħżel vettura tal-oriġini rappreżentattiva sabiex juri li l-prestazzjoni ambjentali tal-vetturi tal-kategorija L għas-sodisfazzjon tal-awtorità tal-approvazzjoni hija konformi mar-rekwiżiti tal-Anness XI.
3. Il-metodi tal-kejl u r-riżultati tat-testijiet għandhom jiġu rrapportati lill-awtorità tal-approvazzjoni fil-format tar-rapport tat-test skont l-Artikolu 32(1) tar-Regolament (UE) Nru 168/2013.
4. L-approvazzjoni tat-tip għall-prestazzjoni ambjentali fir-rigward tat-testijiet tat-tipi I, II, III, IV, V, VII u VIII għandha tiġi estiża għal vetturi b’varjanti, verżjonijiet u tipi u familji ta’ propulsjoni differenti, sakemm il-parametri tal-verżjoni, tal-propulsjoni jew tas-sistema ta’ kontroll tat-tniġġis speċifikati fl-Anness XI ikunu identiċi jew jibqgħu fi ħdan it-tolleranzi preskritti u ddikjarati f'dak l-Anness.
5. L-applikazzjonijiet ibridi jew l-applikazzjonijiet mgħammra b’sistema ta’ stop-start għandhom jiġu ttestjati waqt li l-magna li tikkonsma l-fjuwil tkun qiegħda taħdem, meta dan ikun speċifikat fil-proċedura tal-ittestjar.
Artikolu 6
Ir-rekwiżiti tat-test tat-tip I: l-emissjonijiet tal-egżost wara li l-magna tinxtegħel kiesħa
Il-proċeduri tal-ittestjar u r-rekwiżiti applikabbli għat-test tat-tip I għall-emissjonijiet tal-egżost wara li l-magna tinxtegħel kiesħa, imsemmija fil-Parti A tal-Anness V tar-Regolament (UE) Nru 168/2013, għandhom jitwettqu u jiġu vverifikati skont l-Anness II ta' dan ir-Regolament.
Artikolu 7
Ir-rekwiżiti tat-test tat-tip II: l-emissjonijiet tal-egżost bil-magna mhux ingranata (irrevjata) u b'aċċelerazzjoni ħielsa
Il-proċeduri tal-ittestjar u r-rekwiżiti applikabbli għat-test tat-tip II għall-emissjonijiet tal-egżost bil-magna mhux ingranata (irrevjata) u b'aċċelerazzjoni ħielsa, imsemmija fil-Parti A tal-Anness V tar-Regolament (UE) Nru 168/2013, għandhom jitwettqu u jiġu vverifikati skont l-Anness III ta' dan ir-Regolament.
Artikolu 8
Ir-rekwiżiti tat-test tat-tip III: l-emissjonijiet tal-gassijiet mill-crankcase
Il-proċeduri tal-ittestjar u r-rekwiżiti applikabbli għat-test tat-tip III għall-emissjonijiet tal-gassijiet mill-crankcase imsemmija fil-Parti A tal-Anness V tar-Regolament (UE) Nru 168/2013, għandhom jitwettqu u jiġu vverifikati skont l-Anness IV ta' dan ir-Regolament.
Artikolu 9
Ir-rekwiżiti tat-test tat-tip IV: l-emissjonijiet evaporattivi
Il-proċeduri tal-ittestjar u r-rekwiżiti applikabbli għat-test tat-tip IV għall-emissjonijiet evaporattivi msemmija fil-Parti A tal-Anness V tar-Regolament (UE) Nru 168/2013, għandhom jitwettqu u jiġu vverifikati skont l-Anness V ta' dan ir-Regolament.
Artikolu 10
Ir-rekwiżiti tat-test tat-tip V: id-durabilità tal-apparat għall-kontroll tat-tniġġis
Il-proċeduri tal-ittestjar tad-durabilità tal-apparat għall-kontroll tat-tniġġis tat-tip V, kif ukoll ir-rekwiżiti msemmija fil-Parti A tal-Anness V tar-Regolament (UE) Nru 168/2013, għandhom jitwettqu u jiġu vverifikati skont l-Anness VI ta' dan ir-Regolament.
Artikolu 11
Ir-rekwiżiti tat-test tat-tip VII: l-emissjonijiet tas-CO2, il-konsum tal-fjuwil, il-konsum tal-enerġija elettrika jew il-medda elettrika
Il-proċeduri tal-ittestjar u r-rekwiżiti applikabbli għat-test tat-tip VII għall-effiċjenza enerġetika fir-rigward tal-emissjonijiet tas-CO2, il-konsum tal-fjuwil, il-konsum tal-enerġija elettrika jew il-medda elettrika msemmija fil-Parti A tal-Anness V tar-Regolament (UE) Nru 168/2013, għandhom jitwettqu u jiġu vverifikati skont l-Anness VII ta' dan ir-Regolament.
Artikolu 12
Ir-rekwiżiti tat-test tat-tip VIII: testijiet ambjentali OBD
Il-proċeduri tal-ittestjar u r-rekwiżiti applikabbli għat-test tat-tip VIII għall-aspett ambjentali tas-sistema dijanjostika abbord (OBD) imsemmija fil-Parti A tal-Anness V tar-Regolament (UE) Nru 168/2013, għandhom jitwettqu u jiġu vverifikati skont l-Anness VIII ta' dan ir-Regolament.
Artikolu 13
Ir-rekwiżiti tat-test tat-tip IX: il-livell tal-ħoss
Il-proċeduri tal-ittestjar u r-rekwiżiti applikabbli għat-test tat-tip IX għal-livell tal-ħoss imsemmija fil-Parti A tal-Anness V tar-Regolament (UE) Nru 168/2013, għandhom jitwettqu u jiġu vverifikati skont l-Anness IX ta' dan ir-Regolament.
KAPITOLU III
L-OBBLIGI TAL-MANIFATTURI FIR-RIGWARD TAL-PRESTAZZJONI TAL-PROPULSJONI TAL-VETTURI
Artikolu 14
Obbligi ġenerali
1. Qabel ma jpoġġi vettura tal-kategorija L disponibbli fis-suq, il-manifattur għandu juri l-prestazzjoni tal-unità tal-propulsjoni tat-tip ta’ vettura tal-kategorija L lill-awtorità tal-approvazzjoni skont ir-rekwiżiti stabbiliti f’dan ir-Regolament.
2. Meta jpoġġi vettura tal-kategorija L disponibbli fis-suq, meta jirreġistraha jew qabel id-dħul tagħha fis-servizz, il-manifattur għandu jiżgura li l-prestazzjoni tal-unità tal-propulsjoni tat-tip ta’ vettura tal-kategorija L ma jaqbiżx dak irrapportat lill-awtorità tal-approvazzjoni fil-folder ta’ informazzjoni previst fl-Artikolu 27 tar-Regolament (UE) Nru 168/2013.
3. Il-prestazzjoni tal-unità tal-propulsjoni ta’ vettura mgħammra b’sistemi, komponenti jew unitajiet tekniċi separati sostituti ma għandhiex tkun ikbar minn dik ta’ vettura mgħammra bis-sistemi, il-komponenti u l-unitajiet tekniċi separati oriġinali.
Artikolu 15
Ir-rekwiżiti tal-prestazzjoni tal-propulsjoni
Il-proċeduri tal-ittestjar u r-rekwiżiti dwar il-prestazzjoni tal-unità tal-propulsjoni msemmija fin-Numru A2 tal-Anness II tar-Regolament (UE) Nru 168/2013 għandhom jitwettqu u jiġu vverifikati skont l-Anness X ta' dan ir-Regolament.
KAPITOLU IV
L-OBBLIGI TAL-ISTATI MEMBRI
Artikolu 16
Approvazzjoni tat-tip tal-vetturi tal-kategorija L u tas-sistemi, komponenti u unitajiet tekniċi separati tagħhom
1. Fuq talba tal-manifattur, l-awtoritajiet nazzjonali ma għandhomx, għal raġunijiet relatati mal-prestazzjoni ambjentali tal-vettura, jirrifjutaw li jagħtu approvazzjoni tat-tip għall-prestazzjoni ambjentali u għall-prestazzjoni tal-unità tal-propulsjoni jew approvazzjoni nazzjonali għal tip ġdid ta’ vettura, jew inkella jipprojbixxu t-tqegħid fis-suq, ir-reġistrazzjoni jew id-dħul fis-servizz ta’ vettura, sistema, komponent jew unità teknika separata, meta l-vettura kkonċernata tkun konformi mar-Regolament (UE) Nru 168/2013 u mar-rekwiżiti ddettaljati tal-ittestjar stipulati f’dan ir-Regolament.
2. B’effett mid-dati stipulati fl-Anness IV tar-Regolament (UE) Nru 168/2013, l-awtoritajiet nazzjonali għandhom, fil-każ ta’ vetturi ġodda li ma jkunux konformi mal-pass ambjentali tal-Euro 4 stabbilit fil-Partijiet A1, B1, C1 u D tal-Anness VI u tal-Anness VII tar-Regolament (UE) Nru 168/2013 jew mal-pass ambjentali tal-Euro 5 stabbilit fil-Partijiet A2, B2, C2 u D tal-Anness VI u tal-Anness VII tar-Regolament (UE) Nru 168/2013, iqisu ċ-ċertifikati ta’ konformità li jinkludu l-valuri limiti ambjentali preċedenti bħala li ma għadhomx validi għall-finijiet tal-Artikolu 43(1) tar-Regolament (UE) Nru 168/2013 u għandhom, għal raġunijiet relatati mal-emissjonijiet, mal-konsum tal-fjuwil jew tal-enerġija, jew mar-rekwiżiti applikabbli tas-sigurtà funzjonali jew tal-bini tal-vettura, jipprojbixxu t-tqegħid fis-suq, ir-reġistrazzjoni jew id-dħul fis-servizz ta’ tali vetturi.
3. Meta japplikaw l-Artikolu 77(5) tar-Regolament (UE) Nru 168/2013, l-awtoritajiet nazzjonali għandhom jikklassifikaw it-tip approvat tal-vettura skont l-Anness I ta' dak ir-Regolament.
Artikolu 17
Approvazzjoni tat-tip ta’ apparat sostitut għall-kontroll tat-tniġġis
1. L-awtoritajiet nazzjonali għandhom jipprojbixxu t-tqegħid fis-suq jew l-installazzjoni fuq vettura ta’ apparat sostitut ġdid għall-kontroll tat-tniġġis li huwa intiż biex jitwaħħal fuq vetturi approvati skont dan ir-Regolament, meta tali vetturi ma jkunux ta’ tip li għalih tkun ingħatat approvazzjoni tat-tip għall-prestazzjoni ambjentali u għall-prestazzjoni tal-unità tal-propulsjoni skont l-Artikolu 23(10) tar-Regolament (UE) Nru 168/2013 u skont dan ir-Regolament.
2. L-awtoritajiet nazzjonali jistgħu jkomplu jagħtu estensjonijiet għall-approvazzjonijiet tat-tip tal-UE msemmija fl-Artikolu 35 tar-Regolament (UE) Nru 168/2013 għal apparati sostituti għall-kontroll tat-tniġġis li huma ta' tip fl-ambitu tad-Direttiva 2002/24/KE taħt il-kondizzjonijiet li kienu japplikaw oriġinarjament. L-awtoritajiet nazzjonali għandhom jipprojbixxu t-tqegħid fis-suq jew l-installazzjoni fuq vettura ta’ tali apparat sostitut għall-kontroll tat-tniġġis sakemm tali vetturi ma jkunux ta’ tip li għalih tkun ingħatat approvazzjoni tat-tip rilevanti.
3. Kwalunkwe apparat sostitut għall-kontroll tat-tniġġis intiż biex jitwaħħal ma’ vettura li tkun saritilha approvazzjoni tat-tip skont dan ir-Regolament għandu jiġi ttestjat skont l-Appendiċi 10 tal-Anness II u mal-l-Anness VI.
4. L-apparat sostitut għall-kontroll tat-tniġġis intiż biex jieħu post l-apparat oriġinali ta’ tip li huwa kopert minn dan ir-Regolament u li huwa maħsub biex jitwaħħal ma’ vettura li għaliha jirreferi d-dokument tal-approvazzjoni sħiħa għat-tip tal-vettura rilevanti ma għandux bżonn jikkonforma mar-rekwiżiti tal-ittestjar tal-Appendiċi 10 għall-Anness II, sakemm jissodisfa r-rekwiżiti tal-punt 4 ta' dak l-Appendiċi.
KAPITOLU V
DISPOŻIZZJONIJIET FINALI
Artikolu 18
Emenda tal-Anness V tar-Regolament (UE) Nru 168/2013
Il-Parti A tal-Anness V tar-Regolament (UE) Nru 168/2013 qed tiġi emendata skont l-Anness XII.
Artikolu 19
Dħul fis-seħħ
1. Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
2. Huwa għandu jibda japplika mill-1 ta’ Jannar 2016.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmula fi Brussell, is-16 ta’ Diċembru 2013.

Labels: 13
7
8
20